**TUTKIMUSRESURSSIEN HAKUOHJE VUODELLE 2021**

**Sisällysluettelo**

[1. Johdanto 2](#_Toc8134075)

[2. Tietoa SOTLK:n tutkimusresursseista 3](#_Toc8134076)

[Yleistä 3](#_Toc8134077)

[Rahapalkka 3](#_Toc8134078)

[Matkat 4](#_Toc8134079)

[Aineet ja tarvikkeet 4](#_Toc8134080)

[Laitteet 4](#_Toc8134081)

[Ostettavat palvelut 4](#_Toc8134082)

[3. Hakemuksen määräaika ja toimitusmuodot 5](#_Toc8134083)

[4. Hakemuksen laatiminen 5](#_Toc8134084)

[Yleisohjeet 5](#_Toc8134085)

[Hakemus 6](#_Toc8134086)

[Tutkimussuunnitelma (liite 1) 7](#_Toc8134087)

[Tutkimuksen alustava budjetti (liite 2) 8](#_Toc8134088)

[5. Hakemusten arviointi 9](#_Toc8134089)

[6. Rahoituspäätös ja tutkimuslomakkeet 9](#_Toc8134090)

[7. Luvat, sopimukset, rekisteröinti ja raportointi 10](#_Toc8134091)

# 1. Johdanto

Puolustusvoimien (PV) Sotilaslääketieteen keskuksen (SOTLK) Erityisasiantuntijayksikön tutkimus- ja kehittämisosasto (TKOS) edistää ja ohjaa kokonaismaanpuolustusta hyödyttävää sotilaslääketieteellistä tutkimus- ja kehittämistyötä. Tätä tarkoitusta varten SOTLK rahoittaa tieteellisiä tutkimushankkeita, joiden tuloksia voidaan hyödyntää kehitettäessä kenttälääkintää tai sotilaan palveluskelpoisuutta ja -turvallisuutta sekä suorituskykyä. Tutkimusmäärärahan lisäksi jaettavana on 36 kk määräaikaista tutkijan virkaa. Tutkimusresurssien hakijaa pyydetään lukemaan huolellisesti tämä ohje sekä hakemus­lomak­keet PV:n internetsivuilla (<http://puolustusvoimat.fi/sotilaslaaketieteen-keskus/tutkimus>).

Rahoituspäätösten perusteena on ehdotettujen tutkimushankkeiden soveltuminen PV:n lääkintähuollon tutkimus- ja kehittämistoiminnan strategiaan (T&K-strategia, PV:n asiakirja AJ11378). Sen mukaisesti PV:n lääkintähuollon T&K-toiminnan tavoite on tuottaa sekä kansainvälisiä että kansallisia julkaisuja, raportteja ja opinnäytetöitä, jotka palvelevat ensisijaisesti **Puolustusvoimien päätehtäviä**:

* sotilaallista maanpuolustusta
* yhteiskunnan turvallisuusstrategian (YTS) edellyttämää viranomaisyhteistyötä ja
* kansainvälistä sotilaallista kriisinhallintaa
* kansainvälisen avun antamista ja vastaanottamista

sekä **lääkintähuollon ydintehtäviä**:

* kenttälääkintä sisältäen suojelulääkinnän
* palveluskelpoisuus ja -turvallisuus
* kansainvälinen toiminta ja lääkintätiedustelu
* ympäristöterveydenhuolto sekä
* näihin liittyvä koulutus.

Rahoituspäätöksiä tehtäessä huomioidaan erityisesti **PV:n toimintasuunnitelmassa 2020‒2024 käsketyt T&K-tehtävät**.

Puolustusvoimia tukevan lääkintähuollon T&K-toiminnan tarkoitus on selvittää ja hankkia uutta tietoa joukkojen ja yksilöiden suorituskykyä ja terveyttä vaarantavista terveysuhkista ja niiden ehkäisystä sekä lääkintähuollon toimenpiteiden vaikuttavuudesta. Operatiivisiin vaatimuksiin pohjautuvat lääkintähuollon suorituskykyvaatimukset ja niiden saavuttamiskeinot tarvitsevat myös tutkimus- ja selvitystyötä. Lisäksi lääkintähuollon T&K-toiminnalla voidaan tukea kokonaismaanpuolustusta[[1]](#footnote-1).

Erityisesti kenttälääkintään ja muihin ydintoimintoihin liittyviä hankkeita painotetaan. Tehtävänä on selvittää myös uudistuvien lääketieteellisten toimintamallien soveltuvuus kenttälääkintään. PV:n järjestelmien turvallisuutta kehittäviin hankkeisiin on tarkoituksenmukaisilta osin syytä osallistua (esim. monimutkaisten järjestelmien turvallisuus ja ns. human factor -tekijät).

PV:n lääkintähuollon T&K-toiminnalla on seuraavat vaikuttavuustasot:

1. Kansainvälisissä tieteellisissä aikakauslehdissä tai kongresseissa julkaistavat tutkimukset   
   (korkeatasoisen tieteellisen tutkimuksen kriteerit täyttävä tutkimustoiminta)
2. Kotimaisissa tieteellisissä aikakauslehdissä tai julkaisusarjoissa julkaistavat tutkimukset ja   
   yleisluontoiset artikkelit, muille viranomaisille jaettavat raportit (vrt. Yhteiskunnan turvallisuusstrategia)
3. PV:n sisäiset raportit, tutkimustuloksia hyödyntävät koulutus- ja toimintaohjeet sekä oppaat

# 2. Tietoa SOTLK:n tutkimusresursseista

## Yleistä

Tutkimusresursseja haetaan ja rahoituspäätökset tehdään yhdeksi vuodeksi kerrallaan, myös monivuotisiin hankkeisiin. Monivuotisen hankkeen jatkohakemuksessa on kuvattava huolellisesti hankkeen edistyminen ja tulokset.

Resurssien myöntäminen yhden tai useamman kerran ei takaa SOTLK:n jatkavan tutkimuksen rahoittamista. Päätös rahoituksesta tehdään uuden hakemuksen ja parhaillaan käynnissä olevan hankkeen edistymisen ja tulosten perusteella.

Resurssien myöntämisen edellytys on, että hankkeelle on nimetty PV:n yhteyshenkilö ja että resurssien saaja sitoutuu noudattamaan PV:n ohjeita sekä toimittamaan määräaikoihin mennessä SOTLK:lle sen tarvitsemat taloustiedot, henkilöstölomakkeet, tutkimusraportin sekä hankkeen pohjalta syntyvät julkaisut, ohjeet ym. (ks. luvut 6-7). Resurssien saajia ohjeistetaan näistä tarkemmin rahoituspäätöksessä ja sovitaan erillisessä tutkimussopimuksessa.

Määrärahojen käytössä, maksamisessa ja valvonnassa noudatetaan valtion talousarviosta annettua lakia ja asetusta, lakia julkisista hankinnoista ja asetusta valtion hankinnoista, valtion talousarviota, sen soveltamismääräyksiä ja muita valtion varojen käyttöä koskevia säädöksiä sekä SOTLK:n määräyksiä ja ohjeita. Pääsääntöisesti SOTLK maksaa ainoastaan hankkeen hyväksytyn budjetin mukaisia kuluja SOTLK:lle osoitetun laskun perusteella. Resurssien saajan vastuulla on seurata myönnetyn tutkimusmäärärahan käyttöä ja huolehtia siitä, että määrärahoilla tehdyt hankinnat laskutetaan sinä vuonna, jolle ne on myönnetty.

## Rahapalkka / tutkijan virkasuhde

Tutkijalle on tarjolla määräaikainen täysi- tai osa-aikainen virkasuhde SOTLK:en, verottomia apurahoja ei myönnetä. Virkojen palkkaus perustuu tehtävänkuvaukseen pohjautuvaan vaativuus­luokitukseen (ESJA) sekä tutkintoon (lääketieteellinen vai muu).

Tutkimustyöhön pyritään (palkkioperusteisen laskutuksen sijaan) kohdentamaan juuri näitä määrä­aikaisia tutkijavirkoja. Tutkimusmäärärahat käytetään pääsääntöisesti muuhun kuin tutkimus­henki­löstön tekemästään tutkimustyöstä laskuttamiin palkkioihin.

Ennen virkasuhteeseen määrämistä hakijasta voidaan tämän suostumuksella tehdä turvallisuusselvitys (perusmuotoinen turvallisuusselvitys, turvallisuusselvityslaki 19 §). Valtion virkamieslaki 750/1994: PV:n virkaan nimitettävän tulee olla Suomen kansalainen.

## Matkat

Tutkimustyöhön liittyvien matkojen kustannukset hyväksytään verottajan määrittelemien verotto­mien matkakorvausten puitteissa. Matkat korvataan valtion virkamiesten matkakustannusten korvauksista annettujen määräyksien mukaisina. Tarve ulkomaanmatkaan tulee erikseen esittää ja perustella tutkimussuunnitelmassa ja alustavassa budjetissa. SOTLK:n tutkimusvaroilla voidaan suorittaa ulkomaanmatkoja vain silloin, kun tästä on mainittu rahoituspäätöksessä. Kongressi­matkoja ei yleensä rahoiteta.

## Aineet ja tarvikkeet

Aineiden ja tarvikkeiden hankinnat on perusteltava tutki­mussuunnitelmassa ja alustavassa budjetissa. Määrärahaa ei yleensä myönnetä ATK-ohjelmia varten.

## Laitteet

SOTLK:n tutkimusrahoitusta ei yleensä myönnetä laitteiden hankintaan, vaan tarvittavat tut­ki­mus­välineet tulee olla hakijalla käytettävissään. Tutkimusmäärärahoilla voidaan suorittaa laitehankin­toja vain erittäin rajoitetusti. Laitehankintojen tarve tulee esittää ja perustella tutkimus­suunnitelmassa ja alustavassa budjetissa. Laitehankintoja voidaan suorittaa vain, jos tästä on maininta rahoituspäätöksessä. Hankitut laitteet ja välineet jäävät valtion omistukseen ja suorittajan hallin­taan, mikäli tämä on valtion laitos, muussa tapauksessa SOTLK:n hallintaan.

## Ostettavat palvelut

Suunnittelu-, valmistus- ja tutkimustöitä sekä selvityksiä (pois lukien patentointipalvelut) voidaan ostaa alihankintana rajoitetusti. Ne on perusteltava tutkimussuunnitelmassa ja alustavassa bud­jetissa. Tutkimushankkeeseen liittyvät julkaisukustannukset, kuten kielen­tarkastuksesta koituvat kulut, kuvankäsittely- ym. julkaisukustannukset hyväksytään yleensä ostettavina palveluina. Ostet­tavina kuluina voidaan myös hyväksyä tilastollisista konsultaatioita ja käsittelyä, erilaisia paina­tus­kuluja sekä muita erityisosaamista vaativien palveluiden aiheuttamia kustannuksia. Muiden osto­palvelujen tarve tulee erikseen perustella tutkimussuunnitelmassa ja alustavassa budjetissa. Näitä voidaan suorittaa vain, jos tästä on nimenomaan sovittu. Tarvittavista ostopalveluista on esitettävä palvelujen kuvaus, erityistapauksissa myös palvelun tarjoaja, perustelu ja hinta (kohta ”lisä­tietoja”).

# Hakemuksen määräaika ja toimitusmuodot

Vuonna 2021 toteutettavaa tutkimushanketta koskeva hakemus on jätettävä täydellisenä ja näiden ohjeiden mukaan laadittuna liitteineen sekä sähköisessä muodossa että paperisena viimeistään määräaikana maanantaina 15.6.2020 klo 16.00. Paperisen hakemuksen postileiman tulee olla viimeistään 15.6.2020. Myöhästyneitä hakemuksia ei käsitellä.

Hakemus lähetetään sähköisessä muodossa liitteineen osoitteeseen kirjaamo.sotlk(at)mil.fi ja kopio kari.kelho(at)mil.fi. Mikäli liitetiedostojen koko ylittää 1,2 Mt, on ne toimitettava verkkolinkin kautta tai CD/DVD-levyllä. Yhteen sähköpostiin tulee liittää vain yhtä hakemusta koskevat tiedostot.

Paperille tulostettu ja allekirjoitettu hakemus liitteineen toimitetaan osoitteeseen:

SOTILASLÄÄKETIETEEN KESKUS /ERTY/ TKOS  
PL 50 (rakennus Biomedicum 2A, 4. krs) - tutkimussihteeri  
00301 Helsinki

Kuoreen merkintä: ”***Tutkimusresurssihakemus****”*

# 4. Hakemuksen laatiminen

## Yleisohjeet

Hakemuksen tulee sisältää vähintään seuraavat kaksi asiakirjaa:

I Hakemus

II Liite 1. Tutkimussuunnitelma

Rahaa anottaessa hakemukseen on sisällytettävä myös:

III Liite 2. Tutkimushankkeen alustava budjetti (Budjettilomaketta ei tarvitse liittää, jos anoo ainoastaan virkaa)

Hakemuksen tulee olla itsenäinen asiakirja siten, että kaikki päätöksenteossa tarpeelliseksi katsottu aineisto on siihen kirjoitettu tai liitetty.

**Hakemus kirjoitetaan suomeksi, ruotsiksi tai englanniksi hakemuslomakepohjalle**, joka löytyy PV:n internetsivuilta (<http://puolustusvoimat.fi/sotilaslaaketieteen-keskus/tutkimus>). **Hakemus allekirjoitetaan** **ja siihen liite­tään tutkimushankkeen tutkimussuunnitelma** (liite 1; ks. ohje jäljempänä) **sekä** rahaa anottaessa **alustava budjetti** (verkkosivulta löytyvälle lomakkeelle; liite 2; ks. ohje jäljempänä).

SOTLK pyytää lausunnot kustakin hakemuksesta, joten hakemukseen ei tarvitse itse liittää lausuntoja. Hakemuksessa voi ehdottaa lausunnon antajaksi enintään kolmea ko. tutkimusalan asiantuntijaa. Lausunnonantajan tulee olla tutkimusryhmän ulkopuolinen henkilö, jolla ei ole ollut yhteisjulkaisuja tutkimusryhmän jäsenten kanssa viimeisen kolmen vuoden aikana. Mahdolliset muut hanketta koskevat asiakirjat, esim. eettisen toimikunnan lausunto, tutkimusluvat tai suositukset, voi ja on suotavaa liittää hakemuksen yhteyteen ja toimittaa SOTLK:lle hakemuksen määräaikana. Jälkikäteen toimitettuja asiakirjoja ei käsitellä.

## Hakemus

Hakemus laaditaan hakemuslomakkeelle, joka on saatavilla Word-muodossa PV:n internetsivuilla (<http://puolustusvoimat.fi/sotilaslaaketieteen-keskus/tutkimus>). Hakemus on allekirjoitettava.

Hakemuslomake on syytä täyttää huolella, sillä osa hakemuksen arvioinnista saatetaan tehdä pelkästään tämän lomakkeen tietojen pohjalta. Seuraavassa hakemuslomakkeessa vaadittavien tietojen tarkennuksia:

**Kohta 2**

SOTLK:n resursoimilla tutkimushankkeilla on oltava yhteyshenkilö PV:ssa, joka toimii myös varsinaisena hakijana (allekirjoittaa hakemuksen). PV:n ulkopuolisten laitosten on lisäksi määrättävä hankkeelle vastuullinen johtaja. Sekä vastuullinen johtaja että PV:n yhteyshenkilö on päätettävä viimeistään tutkimussopimuksen laatimiseen mennessä (tutkimussopimus: ks. luvut 6 ja 7). Hankkeen vastuulliseksi johtajaksi voidaan tilapäisesti merkitä esimerkiksi sen laitoksen esimies, jossa tutkimus tullaan toteuttamaan, ellei lopullista ratkaisua hankkeen johtajasta ole voitu hakemuksen määräaikaan mennessä tehdä.

**Kohta 4**

Puolustusvoimien tutkimuslupa vaaditaan kaikkiin lääke- ja terveystieteellisiin tutkimuksiin, sekä tutkimuksiin, joissa hyödynnetään PV:n järjestelmiä, henkilöstöä, tietoaineistoja tai rekistereitä, tiloja ja laitteita tai suojattavaa tietoaineistoa tai joissa käsitellä henkilörekistereitä (PV.n tutkimuslupanormi HM751). Tutkimuslupaa on aina erikseen anottava Pääesikunnan logistiikkaosastolta. PV:n yhteyshenkilö ja tutkimuskoordinaattori opastavat käytännön toteutuksessa. SOTLK:n myönteinen rahoituspäätös ei takaa tutkimuslupaa, muttei ole myöskään edellytys tutkimusluvan saamiselle. Tutkimusluvan myöntäminen edellyttää useimmiten sairaanhoitopiirin eettisen toimikunnan puoltavaa lausuntoa tutkimussuunnitelmasta (ks. tarkemmin eettisten toimikuntien ohjeet).

**Kohdat 8–10**

Tavoitteet, perustelu ja tiivistelmä tulee kirjoittaa auki enintään 750 merkillä. Monivuotisessa hankkeessa on kuvattava sekä hankkeen kokonaistavoitteet että tarkemmin vuoden 2021 tavoitteet. Näissä kohdissa ei tule viitata vain hakemuksen liitteisiin, vaan niiden on oltava itsenäisiä, sellaisenaan ymmärrettäviä kokonaisuuksia. Varsinainen tutkimussuunnitelma tulee liitteeksi 1.

**Kohta 11**

Rahoituspäätöksiä tehtäessä huomioidaan erityisesti Puolustusvoimien toimintasuunnitelmassa käsketyt tutkimus- ja kehittämistehtävät. Tässä kohdassa tulee ilmoittaa, mikäli ehdotettu hanke on osa Puolustusvoimien tutkimus- ja kehittämissuunnitelmaa sekä ilmoitettava tehtävän tunnistenumero tai otsikko ko. suunnitelmassa.

**Kohdat 12 ja 13**

PV:n lääkintähuollon T&K-toiminnan tavoite on tuottaa sekä kansainvälisiä että kansallisia julkaisuja, raportteja ja opinnäytetöitä, jotka palvelevat ensisijaisesti Puolustusvoimien päätehtäviä ja lääkintähuollon ydintehtäviä. Kohdissa 12 ja 13 tulee esittää hakijan arvio siitä, miltä osin ehdotettu tutkimus palvelee ko. tehtäviä.

**Kohdat 14–17**

Näistä kohdista on käytävä ilmi arvio koko hankkeen tarvitsemista raha- ja henkilöresursseista, suunnitelma niiden hankkimiseksi sekä niistä SOTLK:lta anottava osuus. Kohdissa 14 ja 16 käsitellään vain vuotta, jolle hakemus kohdistuu. Kohdassa 17 käsitellään hanketta sen koko keston ajan. Haettavan tutkimusmäärärahan käyttökohteet eritellään liitteessä 2 (ks. jäljempänä). Hankkeen arvioidut kokonaiskustannukset sekä jo myönnetty / anottava rahoitus ilmoitetaan ilman arvonlisäveroa.

**Kohta 19**

Hakemuksessa voi ehdottaa lausunnon antajaksi enintään kolmea ko. tutkimusalan asiantuntijaa. Lausunnonantajan tulee olla tutkimusryhmän ulkopuolinen henkilö, jolla ei ole ollut yhteisjulkaisuja tutkimusryhmän jäsenten kanssa viimeisen kolmen vuoden aikana.

## Tutkimussuunnitelma (liite 1)

Tutkimussuunnitelma tulee hakemuksen liitteeksi 1. Tutkimussuunnitelman sivut on numeroitava. MS Word -tiedostopohja tutkimussuunnitelman laatimista varten on saatavissa PV:n internetsivuilla (<http://puolustusvoimat.fi/sotilaslaaketieteen-keskus/tutkimus>). Suunnitelmasta tulee ilmetä seuraavat tiedot:

**1. Tutkimuksen tausta**

* + Tutkimusta varten tehdyt esitutkimukset ja -selvitykset (käytännössä ja/tai kirjallisuuden perusteella)
  + Tutkimuksen tavoitteet
  + Tutkimuksen tulosten hyödyntämismahdollisuudet kokonaismaanpuolustuksessa[[2]](#footnote-2)
  + Olemassa olevat tai aiotut yhteistyösuhteet kokonaismaanpuolustusta toteuttavaan tahoon suunnitellun tutkimuksen näkökulmasta
  + Tutkimuksen nivoutuminen PV:n päätehtäviin ja lääkintähuollon ydintehtäviin sekä PV:n toimintasuunnitelmassa käskettyihin T&K-tehtäviin (etenkin PV:n sisäiset hankkeet) (ks. luku 1); perustelut, kuinka tutkimus palvelee hakulomakkeen kohdissa 11–13 mainittuja tehtäviä.
  + Monivuotisen hankkeen edistyminen ja tulokset (liitteenä raportti, viittaus aikaisemmin toimitettuun raporttiin tai muu selvitys).

**2. Tutkimuksen toteutus**

* + Aineisto
  + Suoritustapa/-tavat, tutkimusjärjestelyt
  + Menetelmät
  + Aikataulu: on käytävä ehdottomasti ilmi milloin tutkimus alkaa ja päättyy sekä tavoitekohtainen alustava aikataulu siitä, milloin on suunniteltu tehtävän mitäkin.

**3. Tutkijavirkaan nimitettävä tai palkattava tutkimushenkilökunta**

* + Tutkimuksen vastuuhenkilö(t), myös yhteyshenkilö PV:ssa, jos eri henkilö
  + Ehdotus virkaan nimitettävästä tai palkattavasta tutkijasta, jos tiedossa, hänen tärkeimmät ansionsa lyhyesti, tehtävänsä tutkimuksessa, tavoiteltava työskentelyjakso (pvm mistä–mihin tai kuukausia) sekä yhteystiedot (nimi, arvo, työosoite, puhelin ja sähköposti).

**4. Tutkimuksessa tarvittavat tilat ja välineet sekä tarve matkoihin**

* + Tutkimuksen tekopaikka
  + Tarvittavat tilat
  + Tarvittavat välineet, laitehankinnat (ks. luku 2)
  + Kotimaan ja ulkomaan matkat perusteluineen (ks. luku 2)
  + Mahdollisten ostopalveluiden tarve perusteluineen (ks. luku 2)

## Tutkimuksen alustava budjetti (liite 2)

Tutkimuksen alustava budjetti tulee hakemuksen liitteeksi 2. Budjettilomakeliitettä ei tarvita, jos anotaan ainoastaan virkaa eikä rahaa. Kustannuksiin liittyvää tietoa kirjataan lisäksi hakemuslomakkeen kohtiin 14–17. Taulukko alustavan budjetin laatimista varten on saatavissa Excel-muodossa PV:n internetsivuilla (<http://puolustusvoimat.fi/sotilaslaaketieteen-keskus/tutkimus>).

Lomakkeessa eritellään lajeittain kustannukset, joihin haettavaa määrärahaa on tarkoitus käyttää. Kustannuslajeja ovat esim. toimisto-, aine- ja tarvikekulut, kirjallisuuskulut, matkakulut, kielen­tarkastus ja julkaisukulut. Hyväksyttäviin kustannuslajeihin voi tutustua tarkemmin luvussa 2. Kunkin kustannuksen tarpeellisuus on perusteltava lomakkeen kohdassa ”lisätiedot”. Perustelujen on oltava linjassa tutkimussuunnitelman (liite 1) kanssa.

SOTLK voi hyväksyä kaikki tai osan hakijan esittämistä kustannuksista. Kustannukset hyväksytään aikaisintaan rahoituspäätöksessä mainitusta päivästä lukien.

# 5. Hakemusten arviointi

Tutkimusresurssit jaetaan määräaikaan mennessä jätettyjen hakemusten ja niistä saatujen lausuntojen perusteella. SOTLK:n tutkimusresurssien jaosta tekee esityksen elokuun kokouk­sessaan PV:n lääkintähuollon tutkimuksen ja kehittämisen johtoryhmä (T&K JORY), ja asian päättää SOTLK:n johtaja. SOTLK:lle tulleiden hakemusten tiedot talletetaan Puolustusvoimien asianhallintajärjestelmään (PVAH) omalle asialleen ja myöhemmin mahdollisesti myös PV:n tutkimustietojärjestelmään. Lausunnoissa käytetään lomaketta ”Lausunto tutkimusresurssihakemuksesta” (saatavissa PV:n internetsivuilla (<http://puolustusvoimat.fi/sotilaslaaketieteen-keskus/tutkimus>). Lomakkeesta käyvät ilmi hakemuksen arviointi­kriteerit.

# 6. Rahoituspäätös ja tutkimuslomakkeet

Hyväksyttyjen tutkimushankkeiden rahoituksesta ilmoitetaan hakijoille SOTLK:n rahoitus­päätöksellä. Tutkimusmäärärahaa saanut hakija ilmoittaa SOTLK:lle kirjallisesti määräaikaan mennessä (4 viikkoa rahoitus­päätöksestä), mikäli ei pysty ottamaan vastaan myönnettyjä resursseja.

**Resurssien saaja sitoutuu noudattamaan PV:n ohjeita sekä toimittamaan** määräaikoihin mennessä **SOTLK:lle**:

* Tutkimussopimuksen (mikäli tutkimus on PV:n ulkopuolisen tahon toteuttama)
* Palkansaajan ilmoituslomakkeen ja verokortin (virkaan tulevat tutkijat)
* Vaitiolovakuutuksen ja turvallisuusselvityslomakkeen (virkaan tulevat tutkijat sekä muut PV:n tiloissa asioivat tai PV:n tietoihin käsiksi pääsevät)
* Tutkimusraportin resurssien käytöstä ja tutkimuksen edistymisestä rahoitusvuoden lopulla
* Tutkimushankkeen pohjalta syntyneet julkaisut, ohjeet tms.

SOTLK toimittaa tarvittavat lomakkeet hakijalle rahoituspäätöskirjeen yhteydessä.

# 7. Luvat, sopimukset, rekisteröinti ja raportointi

Tutkimuslupaa on aina erikseen anottava Pääesikunnan logistiikkaosastolta. PV:n yhteyshenkilö ja tutkimuskoordinaattori opastavat käytännön toteutuksessa. T&K-JoRy:n myönteinen rahoituspäätös ei takaa tutkimuslupaa muttei ole myöskään edellytys tutkimusluvan saamiselle. Tutkimusluvan myöntäminen edellyttää useimmiten sairaanhoitopiirin eettisen toimikunnan puoltavaa lausuntoa tutkimussuunnitelmasta (ks. tarkemmin eettisten toimikuntien ohjeet).

Lääkintähuollon T&K JORY ja tutkimuskoordinaattori voivat pyytää suullisia esityksiä tai esitysmateriaalia tutkimushankkeista ja niiden edistymisestä. Taloushallinto pyytää omia selvityksiään rahojen käytöstä tarpeen mukaan.

PV:n lääkintähuollon ja muiden organisaatioiden välisestä tutkimusyhteistyöstä solmitaan tutki­mus­­sopimus (ks. luku 6). Myön­nettyjen tutkimusmäärärahojen ja muun tutkijaresurssin (tutkijavirat) käyttö sekä tutkimuksen edistyminen raportoidaan vuosiraportilla.

Kaikista niistä ohjeista, tieteellisistä julkaisuista, opinnäytetöistä tms., jotka pohjautuvat SOTLK:n tutkimusresursseilla rahoitettuihin hankkeisiin, toimitetaan SOTLK:een kolme paperikopiota sekä mahdollinen sähköinen aineisto (tai linkki siihen) 1 kk kuluessa niiden valmistumisesta, vaikka hanke olisi jo päättynyt. Hankkeen loputtua siitä raportoidaan tutkimussopimuksessa sovitulla tavalla.

Lisätietoja:

Tutkimussihteeri Kari Kelho, kari.kelho(at)mil.fi, p. 0299 575 343

Tutkimuskoordinaattori Tuomas Honkanen, tuomas.honkanen(at)mil.fi, p. 0299 575 344

1. Kokonaismaanpuolustuksen alaan kuuluvilla toimenpiteillä turvataan yhteiskunnan elintärkeät toiminnot, joita ovat valtion johtaminen, ulkoinen toimintakyky, valtakunnan sotilaallinen puolustus, sisäinen turvallisuus, talouden ja yhteiskunnan toimivuus, väestön toimeentuloturva ja toimintakyky sekä henkinen kriisinkestokyky. [↑](#footnote-ref-1)
2. Kokonaismaanpuolustuksen alaan kuuluvilla toimenpiteillä turvataan yhteiskunnan elintärkeät toiminnot, joita ovat valtion johtaminen, ulkoinen toimintakyky, valtakunnan sotilaallinen puolustus, sisäinen turvallisuus, talouden ja yhteiskunnan toimivuus, väestön toimeentuloturva ja toimintakyky sekä henkinen kriisinkestokyky. [↑](#footnote-ref-2)